મુન્દ્રા પંથકમાં સાંજે વાતાવરણમાં આવેલા અચાનક બદલાવથી સાંજે પાંચ વાગ્યાના અરસામાં સતત પંદર મિનિટ સુધી સાંબેલાધાર વરસાદ ખાબક્યો હતો. બિનસત્તાવાર રીતે મળતા અહેવાલો પ્રમાણે ૮ મીમી જેટલો વરસાદ નોંધાયો હતો. બપોરનાં ૪ વાગ્યાના અરસામાં આકાશ ગોરંભાયું હતું, પરંતુ વરસાદ પડશે તેવું અનુમાન નહોતું. અચાનક જોશભેર વરસાદ વરસતા માર્ગો પર પાણી ફરી વળ્યા હતા. માવઠાની અસર તળે મુન્દ્રામાં ચાલી રહેલી ભાગવત કથા તેમજ પ્રાગપરમાં એક સામાજિક સંમેલનને ખલેલ પહોંચી હતી. આજનો વરસાદ તાલુકાના કારાઘોઘા, બરાયા, ગુંદાલા, લાખાપર, મંગરા, સાડાઉ તથા બારોઇમાં નોંધાયો હતો. જ્યારે અમુક ગામોમાં માત્ર છાંટા પડયા હતા. અડધો તાલુકો માવઠાથી બચી જતાં કોરોધાકોડ રહ્યો હતો. માવઠાના પગલે ખેતરોમાં રહેલા જુવાર, બાજરી સહિતનાં ઘાસચારા તેમજ શાકભાજીના પાકને નુકસાન થવાની સંભાવના ખેડૂતોએ વ્યક્ત કરી હતી. શહેરમાં વરસાદ બાદ ઠંડીનું પ્રમાણ વધતાં શિયાળાના પગરણ જોવા મળે તેવી શક્યતા વ્યક્ત કરાઇ છે.